O Lìgure o l'é na lengoa do gruppo lengoìstego itàlico oçidentâ parlâ in Italia (Liguria, Piemonte, Emilia-Romagna e Sardegna), into sud da Fransa, in Còrsega, e into Principato de Monego.
A tèrmine de 'n processo de rivendicaçion raprezentativa da parte de comunitæ lìgure inti confronti da çitæ ciù inportante, Zena, antiga capitale do stæto a-o quæ a dava o nomme, a Repubrica de Zena, inti ùrtimi dexenni s'é preferîo acetâ a paròlla lìgure a quella zeneize, pe-a lengoa parlâ inte l'atoale region amenestrativa Lìguria e in çerte zòne limìtrofe. Bezeugna però êse coscienti do fæto che a Lengoa lìgure a l'é figgia da Lengoa zeneize da-a quæ i dialetti lìguri vêgnan e se son svilupæ.
O baxin d'influensa di dialetti lìguri o l'é çirca 2 milioin de personn-e anche se, specialmente inti ùrtimi çinquant'anni, pe coscì de variante locale se son perse e de âtre son a reizego tutt'òua, anche pe corpa da mancansa de un pâ de generasioin inta continoasion da parlâ. Coscî, ancheu, a popolasion ch'a conosce a lengoa a l'é ben ben infeiô e ancon meno son quelli che â pàrlan e â scrîvan.
E variante ciù importante son o zeneize, o savoneize, o spezzin, o ventimigliozo, o tabarchin, o monegasco, ecc.
Bezeugna no confonde o moderno concetto de Lengoa lìgure co-o lìgure antigo, a lengoa di antighi lìguri, estinta primma de l'anno 200 a.C., d'orìgini sconosciue.
lij_Latn lij_Latn lij_Latn lij_Latn lij_Latn